IVLเมินข่าวลงทุนเพิ่มมอร์แกนชี้หุ้นแพงไป
IVL ปลุกไม่ขึ้น ไม่สนข่าวดีทุ่มลงทุน 2,896 ล้าน ซื้อหุ้นเพิ่มดันกำไร มอร์แกน สแตนเลย์ ชี้ราคาแพงเกินไปให้มูลค่าแค่ 23 บาท
20 ส.ค. 2554

IVL ปลุกไม่ขึ้น ไม่สนข่าวดีทุ่มลงทุน 2,896 ล้าน ซื้อหุ้นเพิ่มดันกำไร มอร์แกน สแตนเลย์ ชี้ราคาแพงเกินไปให้มูลค่าแค่ 23 บาท 
บริษัท อินโดรามา เวนเจอร์ส (IVL) เปิดเผยว่า บริษัทได้ซื้อหุ้นบริษัท ทีพีที ปิโตรเคมิคอลส์ เพิ่มขึ้นจาก 54.7% มาเป็น 99.9% โดยใช้เงินลงทุนประมาณ 2,896 ล้านบาท ซึ่งจะทำให้กำไรของบริษัทเพิ่มขึ้น การบริหารงานมีความยืดหยุ่นและทำให้สภาพคล่องดีขึ้น
ทั้งนี้ ปี 2552 ทีพีทีฯ มีกำไรสุทธิจำนวน 1,283 ล้านบาท และ 6 เดือนแรกปีนี้กำไรสุทธิ 547 ล้านบาท 
อย่างไรก็ตาม ราคาหุ้น IVL ไม่ได้ขานรับข่าวดีนี้และกลับปรับตัวลง 0.50 บาท ปิดที่ 28.50 บาท ด้วยมูลค่าซื้อขายบางตา 97 ล้านบาท 
ด้าน บล.มอร์แกน สแตนเลย์ ยังคงให้น้ำหนักการลงทุนหุ้น IVL ที่น้อยกว่าตลาด โดยให้ราคาเป้าหมายหุ้นละ 23 บาท แม้ว่าจะเพิ่มสัดส่วนลงทุนในบริษัท ทีพีทีฯ เพิ่มขึ้นเป็น 99.9% ที่จะช่วยเพิ่มกำไรสุทธิให้บริษัทแต่ไม่ได้เพิ่มกำไรจากการดำเนินงาน
เนื่องจากราคาหุ้นยังแพงแล้วโดยซื้อขายที่สัดส่วนราคาต่อกำไรต่อหุ้น (พีอี) 12.5 เท่าปี 2554 และมูลค่ากิจการต่อกำไรก่อนหักดอกเบี้ยภาษีและค่าเสื่อมราคา 50% สูงกว่าค่าเฉลี่ยกลุ่มปิโตรเคมีที่พี/อีเพียง 7.7 เท่า 
สำหรับ บริษัท ทีพีทีฯ ดำเนินธุรกิจผลิตสาร PTA โดยมีกำลังการผลิต 5.4 แสนตันต่อปี ใช้โรงไฟฟ้าพลังงานถ่านหินขนาด 55 เมกะวัตต์ ซึ่งโรงงานตั้งอยู่ที่ จ.ระยอง ประเทศไทย